کرونا وائرس کا شکار ہونے والے عالمی رہنما
کرونا وائرس میں صرف امریکہ کے صدر ڈونلڈ ٹرمپ ہی مبتلا نہیں ہوئے بلکہ کئی دوسرے عالمی رہنما بھی اس عالمی وبا کی پکڑ میں آ چکے ہیں، جن میں برطانیہ کے وزیرِ اعظم، برازیل اور بیلاورس کے صدور اور کئی دیگر رہنما شامل ہیں۔ 
ویب ڈیسک — صدر ٹرمپ کا کرونا ٹیسٹ دو اکتوبر کو مثبت آیا۔ ان کے ساتھ ان کی اہلیہ اور خاتون اول میلانیا ٹرمپ کا بھی کرونا ٹیسٹ پازیٹو نکلا تھا۔ صدر ٹرمپ کی عمر 74 سال ہے۔ ماہرین کے مطابق اس عمر کے افراد کے لیے کرونا سے متعلق پیچیدگیوں کے خطرات زیادہ ہوتے ہیں۔ اس سے پہلے دنیا کے جو رہنما اس وبا سے نبردآزما ہو چکے ہیں، انہوں نے صدر ٹرمپ کو جلد صحت یابی کی خواہشات کے پیغامات بھیجے ہیں۔ کرونا وائرس میں مبتلا ہونے اور اسے شکست دینے والے چند عالمی رہنماؤں کا ذیل میں ذکر کیا جا رہا ہے۔ برطانیہ کے وزیرِ اعظم بورس جانسن اس عالمی وبا سے متاثر ہونے والے دنیا کے پہلے نمایاں رہنما تھے۔ جنہیں اس حوالے سے تنقید کا سامنا رہا کہ انہوں نے اس مہلک وبا کو اہمیت نہیں دی تھی۔ بورس جانسن کو رواں سال اپریل میں انتہائی نگہداشت وارڈ میں اس وقت منتقل کرنا پڑا جب ان میں وبا کی علامات شدت اختیار کر گئی تھیں۔ جب کہ انہیں ایک دن قبل یہ کہتے ہوئے اسپتال داخل کرایا گیا تھا کہ ان کے معمول کے ٹیسٹ ہونے ہیں۔ برطانوی وزیرِ اعظم کو وینٹی لیٹر پر منتقل تو نہیں کیا گیا تھا، تاہم انہیں آکسیجن دینے کی ضرورت پڑی تھی۔ اس کے علاوہ پرنس چارلس کا بھی رواں سال مارچ میں کرونا ٹیسٹ مثبت آیا تھا، لیکن خوش قسمتی سے ان کے اندر وبا کی علامتیں معمولی معمولی نوعیت کی تھیں۔ لاطینی امریکہ کے ملک برازیل کے صدر جائر بولسونارو میں جولائی کے دوران کرونا وائرس سے متاثر ہونے کی تصدیق ہوئی تھی۔ صدر بولسونارو نے وائرس کی تشخیص کے بعد کھلے عام ‘ہائیڈرو آکسو کلوروکین’ کا استعمال کیا۔ جو بنیادی طور پر ملیریا کی دوا ہے اور کرونا وائرس کے لیے مصدقہ دوا نہیں۔ مگر برازیل کے صدر مسلسل یہ اصرار کرتے رہے کہ اس سے کرونا کا علاج ہو سکتا ہے۔ صدر بولسونارو کرونا کا کئی ماہ تک یہ کہتے ہوئے مذاق اڑاتے رہے کہ یہ ایک معمولی سا زکام ہے۔ وہ سماجی فاصلوں پر عمل درآمد سے بھی گریز کرتے نظر آئے۔ انہوں نے نہ صرف مظاہروں میں شرکت کی بلکہ وہ صدارتی رہائش گاہ سے باہر بنا ماسک پہننے نکل جایا کرتے تھے۔ ہنڈوراس کے صدر جوآن اورلینڈو ہرنینڈز نے رواں سال جون میں اعلان کیا کہ انہیں کرونا وائرس لاحق ہو گیا ہے۔ ہرنینڈز نے بھی غیر مصدقہ اور ڈاکٹروں کے مشورے اور نسخے کے بغیر ادویات کا استعمال شروع کر دیا تھا۔ جن میں مائیکروڈیسن، ارتھرومائی سین، آئی ورمکٹین اور زنک کا مرکب شامل تھا۔ اسپتال سے نکلنے کے بعد ہرنینڈز کرونا ویکسین کی عام آدمی تک رسائی کے حامی بن گئے ہیں۔ انہوں نے اقوام متحدہ کے حالیہ اجلاس میں کہا کہ کیا اس وبا کے سبب لوگوں کو مرنے کے لیے چھوڑ دیا جائے؟ بیلاروس کے صدر الیگزینڈر لوکاشینکو نے، جنہوں نے کرونا وائرس سے متعلق خدشات کو ایک ذہنی مرض قرار دیتے ہوئے مسترد کر دیا تھا اور صحت مند رہنے کے لیے 'واڈکا' کے استعمال کی تجویز دی تھی۔ جولائی میں انہوں نے بتایا کہ وہ کرونا وائرس میں مبتلا ہو گئے ہیں، تاہم ان میں کسی طرح کی علامات موجود نہیں ہیں۔ بیلاروس دنیا کے ان چند ممالک میں سے ایک ہے جہاں کرونا کی روک تھام کے لیے خاطر خواہ اقدامات نہیں کیے گئے۔ سابق سوویت ریاستوں میں جو دیگر رہنما کرونا وائرس سے متاثر ہوئے ان میں آرمینیا کے وزیرِ اعظم نکول پاشنیان اور روس کے وزیرِ اعظم میخائل میشوسٹن شامل ہیں۔ مغربی یورپ کے ملک موناکو کے محل نے رواں سال مارچ میں بتایا کہ بحیرہ روم میں واقع اس چھوٹی سی ریاست کے سربراہ پرنس البرٹ ای کا کرونا ٹیسٹ مثبت آیا ہے۔ تاہم ان کی صحت کی صورت حال زیادہ پریشان کن نہیں ہے۔ وہ دنیا کے پہلے سربراہ مملکت تھے جنہوں نے خود کرونا وائرس سے متاثر ہونے کی تصدیق کی تھی۔ گوئٹے مالا کے صدر الجندرا گائماتی نے ستمبر میں اعلان کیا کہ ان کا کرونا ٹیسٹ پازیٹو آیا ہے۔ تاہم ان کا کہنا تھا کہ ان کے اندر مرض کی علامات کی نوعیت بہت معمولی ہے۔ انہوں نے گھر سے کام کرنے کا اعلان کیا۔ بولیویا کی عبوری صدر جینین انیز جولائی میں کرونا وائرس میں مبتلا ہونے کے بعد قرنطینہ میں چلی گئی تھیں۔ تاہم ان کا کہنا تھا کہ وہ بہتر محسوس کر رہی ہیں۔ ڈومینین ری پبلک کے نو منتخب صدر جسٹن ابیندڈر بھی کرونا وائرس میں مبتلا رہنے کے بعد اب صحت یاب ہو چکے ہیں۔ انہیں وائرس اپنی انتخابی مہم کے دوران لگا تھا۔ جس کی وجہ سے انہیں اس سال جولائی میں ہونے والے انتخابات سے قبل کئی ہفتوں تک قرنطینہ میں رہنا پڑا تھا۔ مغربی افریقہ کے ملک گنی بساؤ کے وزیر اعظم نونو گومز نابیام میں اس سال اپریل میں کرونا وائرس کی تشخیص ہوئی تھی۔ ان عالمی رہنماؤں کے علاوہ متعدد ممالک کے دیگر مقامی رہنما بھی اس عالمی وبا کے شکنجے میں آنے سے خود کو نہیں بچا سکے۔ مشرق وسطی میں ایران کرونا وائرس کا گڑھ بنا رہا ہے اور وہاں ابھی تک اس وبا کے پھیلاؤ پر قابو نہیں پایا جا سکا ہے۔ ایران کی حکمران جماعت کے متعدد چوٹی کے عہدیداروں کا کرونا ٹیسٹ پازیٹو آ چکا ہے۔ ان عہدیداروں میں سینئر وائس پریذیڈنٹ اسحٰق جہانگیری اور نائب صدر معصومہ ابتکار شامل ہیں۔ کابینہ کے دیگر کئی اراکین بھی کرونا کی لپیٹ میں آ چکے ہیں۔ بھارت کے 71 سالہ نائب صدر وینکیا نائیڈو میں حال ہی میں کرونا وائرس کی تصدیق ہوئی ہے۔ تاہم ان کے دفتر کا کہنا ہے کہ ان میں کسی طرح کی علامات ظاہر نہیں ہوئیں۔ جب کہ وہ اپنے گھر پر قرنطینہ میں ہیں۔ اس کے علاوہ وزیرِ اعظم نریندر مودی کی کابینہ کے اہم رکن اور وزیرِ داخلہ امیت شاہ بھی وبا کی وجہ سے گزشتہ ماہ اسپتال میں داخل رہے۔ تاہم اب وہ صحت یاب ہو چکے ہیں۔ علاوہ ازیں جونیئر ریلوے وزیر سریش انگاڑی گزشتہ ہفتے کرونا وبا کی وجہ سے دنیا سے چل بسے تھے۔ اسرائیل کے وزیرِ صحت یاکوف نوچ لٹز مین کا اپریل میں کرونا ٹیسٹ مثبت آیا تھا۔ ان کا تعلق اسرائیل کی انتہائی قدامت پسند کمیونٹی سے ہے۔ جس میں پہلے ہی وائرس سے متاثرہ افراد کی شرح بہت زیادہ ہے۔ اس کے علاوہ یروشلم سے متعلق امور کے وزیر رفی پیرٹز کا کرونا ٹیسٹ بھی پازیٹو آیا تھا۔ جنوبی افریقہ کے وزیرِ دفاع نوزیووے ماپسیا نقاکولا، قدرتی وسائل اور توانائی کے وزیر گویڈے منتاشے اور افرادی قوت کے وزیر تلاس نکسیسی بھی جولائی میں اس وقت کرونا وائرس کا شکار ہوئے۔ جب وہاں جون اور جولائی کے مہینوں میں وائرس کا پھیلاؤ اپنے عروج پر تھا۔ سوڈان کے نائب صدر ریک ماشر بھی کابینہ کے متعدد وزرا کے ساتھ وائرس کا شکار ہو چکے ہیں۔ اس مہلک وائرس سے گیمبیا کے نائب صدر اساتو طورے بھی محفوظ نہ رہ سکے۔ ان کے علاوہ وزیر خزانہ، وزیر توانائی اور وزیر زراعت بھی عالمی وبا کی لپیٹ میں آنے والوں میں شامل ہیں۔